Aikuinen mies tunkeutui yöllä nukkumassa olleen 15-vuotiaan tytön viereen ja pakotti tämän väkisin seksiin. Mies puolusteli tekoaan "poikkeuksellisella ja äkkiarvaamattomalla houkutuksella".

Mies pakotti vahvasti päihtyneen 15-vuotiaan tytön kanssaan yhdyntään.

Uhrin vieressä nukkumassa ollut ystävätär pelkäsi, eikä ymmärtänyt puuttua tilanteeseen.

Ehdollisesta tuomiostaan valittanut mies vetosi

"

poikkeukselliseen ja äkkiarvaamattomaan houkutukseen

"

.

Tapahtumat saivat alkunsa 22-vuotiaan vuosaarelaismiehen pienessä yksiössä, jonne olivat tulleet myös miehen 29-vuotias kaveri sekä neljä nuorta naista.

Seurue nautti illan aikana alkoholia ja ainakin osa poltti kannabista. 29-vuotias yritti monin tavoin ja moneen kertaan lähennellä koulutyttöä. Mies pyysi jopa tytön ystävätärtä puhumaan tälle puolestaan. Tyttö joutui toistuvasti torjumaan miehen yritykset.

Lopulta koko seurue päätyi nukkumaan. Kaksi naisista ja asunnonhaltija menivät alkoviin, koulutyttö ja tämän ystävätär puolestaan asettuivat vierekkäin yksiön lattialle kyhätylle vuoteelle.

Tunki väliin

Pian ystävysten väliin tunki 29-vuotias mies, joka tarttui tyttöä tiukasti kiinni ja ryhtyi riisumaan häntä. Vahvasti päihtynyt tyttö yritti toistuvasti kieltää, mutta ei lopulta uskaltanut panna vastaan miehen puristaessa voimakkaasti hänen rintojaan ja yhtyessä häneen.

Tilanne oli avuttomalle uhrille hyvin kivulias. Vieressä maannut ystävätär teeskenteli nukkuvansa, mutta tajusi, mitä tapahtui.

- Kuulin hänen sanovan, ei, älä! ystävätär kertoi myöhemmin poliisikuulusteluissa.

Ystävätär pelkäsi miestä niin, ettei uskaltanut puuttua asiaan. Hän myönsi, ettei oman päihtymisensä vuoksi osannut reagoida tilanteeseen asianmukaisesti.

Lopulta mies nousi lattiavuoteelta, meni vessaan ja poistui asunnosta.

Hyväksikäytetty tyttö kertoi myöhemmin, että myös asunnon haltija oli jonkin ajan kuluttua käyttänyt häntä vastaavalla tavalla hyväkseen. Uudelleen nukahtanut ystävätär ei tilannetta kuitenkaan havainnut.

Kumpikin kiisti

Poliisikuulusteluissa 29-vuotias kiisti olleensa tytön kanssa yhdynnässä. Hän väitti olleensa niin vahvasti alkoholin ja kannabiksen aiheuttamassa päihtymystilassa, ettei senkään vuoksi olisi edes kyennyt siihen.

Mies myös korosti, että hänellä oli äiti ja tyttöystävä, eikä hän tarvitse 15-vuotiaita tyttöjä.

Lääkärinlausunnossa todettiin mustelmat uhrin rinnoissa. Oikeuslääketieteellisissä tutkimuksissa tytöstä löytyi siittiöitä, joiden Y-kromosomityyppi ei sopinut 29-vuotiaaseen. Näyte oli kuitenkin samanlainen kuin 22-vuotiaan asunnonhaltijan.

Nuorempi miehistä kiisti jyrkästi tytön väitteet yhdynnästä. Hän väitti olevansa uskonnollinen henkilö, joka ei itse juo eikä polta.

Käräjäoikeus katsoi, että vanhemman miehen syyllisyydestä oli saatu riittävä näyttö. Se tuomitsi hänet puolentoista vuoden mittaiseen ehdolliseen vankeuteen törkeästä lapsen seksuaalisesta hyväksikäytöstä. Lisäksi mies tuomittiin 50 päiväsakkoon, mikä hänen tuloillaan merkitsi 300 euron sakkoa.

Nuoremman miehen syytteen oikeus kuitenkin hylkäsi. Sen mukaan näyttönä oli ainoastaan tytön kertomus. Y-kromosomityypitys ei oikeuden mukaan ollut dna-tunnistuksen kaltainen luotettava tunnistuskeino.

Houkutus yllätti

Tuomittu valitti tuomiostaan hovioikeuteen. Hän kiisti edelleen sukupuoliyhteyden ja piti tuomiota liian ankarana. Tosin hän epäsuorasti myönsi jotain tapahtuneen, koskapa vetosi lieventävänä perusteena " poikkeukselliseen ja äkkiarvaamattomaan houkutukseen " .

Helsingin hovioikeus ei kuitenkaan perustetta hyväksynyt. Se vahvisti torstaina antamallaan päätöksellä käräjäoikeuden aiemman tuomion.

Masennuksesta ja unettomuudesta kärsineelle uhrilleen tuomittu joutuu maksamaan 2 200 euron kärsimys- ja haittakorvaukset. Rikos tapahtui helmikuussa 2014.